'ไทยวิวัฒน์'รุกท่องเที่ยว พยุงเบี้ยปีนี้โต3พันล้าน
ประกันภัยไทยวิวัฒน์ โหมช่วงท้ายปีเน้นประกันเดินทาง-สุขภาพ แทนตลาดรถยนต์ พยุงเบี้ยปีนี้โตเท่าเดิม
5 ก.ย. 2558

ประกันภัยไทยวิวัฒน์ โหมช่วงท้ายปีเน้นประกันเดินทาง-สุขภาพ แทนตลาดรถยนต์ พยุงเบี้ยปีนี้โตเท่าเดิม
นายจีรพันธ์ อัศวะธนกุล กรรมการอำนวยการและประธานเจ้าหน้าที่บริหาร บริษัท ประกันภัยไทยวิวัฒน์ เปิดเผยว่า ในช่วงที่เหลือของปี 2558 นี้ บริษัทจะเน้นทำตลาดประกันเดินทางเพื่อการท่องเที่ยว และประกันสุขภาพมากขึ้น เพื่อทดแทนประกันภัยรถยนต์ที่หดตัวลงตามภาวะเศรษฐกิจชะลอตัว  
“ปีนี้เราปรับเป้าหมายใหม่ลดลงและคาดว่าจะทำเบี้ยได้ประมาณ 3,000 ล้านบาท หรือไม่เติบโตเมื่อเทียบกับปีก่อน จากเดิมที่เคยตั้งเป้าไว้ไม่ต่ำกว่า 3,000 ล้านบาท ซึ่งเมื่อเศรษฐกิจไม่ดีก็ต้องปรับตัวเลขให้สอดคล้องกับสถานการณ์ ในช่วงครึ่งปีแรกเบี้ยประกันรถยนต์ติดลบ 3% แต่เบี้ยประกันภัยที่ไม่ใช่รถยนต์ หรือนันมอเตอร์ เติบโต 2% โดยมีเบี้ยรับรวมอยู่ที่ 1,478 ล้านบาท ลดลง 2-3% ซึ่งมีเบี้ยประกันภัยที่ถือเป็นรายได้ประมาณ 1,127 ล้านบาท และกำไรสุทธิอยู่ที่ 48 ล้านบาท” นายจีรพันธ์ กล่าว
สำหรับรูปแบบการรับประกันภัยท่องเที่ยวจะเน้นกลุ่มในประเทศเป็นหลัก มีอัตราเบี้ยประกันอยู่ที่ 25 บาท/คน/การเดินทาง ทุนประกันภัย 1 ล้านบาท กรณีเสียชีวิตเท่านั้น ขณะนี้มีหลายบริษัทหันมาเจาะตลาดกลุ่มนี้ และมีการลดเบี้ยประกันลงเหลือ 23 บาท/คน/การเดินทาง ทำให้บริษัทอาจมีการพิจารณาปรับลดอัตราเบี้ยประกันลง เพื่อให้สามารถแข่งขันได้ ขณะที่อัตราความเสียหายอยู่ที่ 40-50% ทำให้บริษัทยังมีกำไรบ้าง นอกจากนี้ยังมีประกันท่องเที่ยวสำหรับบุคคลทั่วไปทั้งในและต่างประเทศ เช่น ท่องเที่ยวทั่วโลก อัตราเบี้ยเริ่มต้น 200 บาท/คน/ทริป ทุนประกันสูงสุด 5 ล้านบาท 
ทั้งนี้ เชื่อว่าการที่รัฐบาลมีมาตรการกระตุ้นเศรษฐกิจระยะสั้น จะทำให้ประชาชนมีความเชื่อมั่นและใช้จ่ายมากขึ้น